Dues incubadores amb participació del Departament de Cultura engeguen els seus projectes
Marisol López, directora de l'Àrea de Cultura Digital de l'ICEC, i Samuel Molina, mentor de GameBCN, a la presentació de la tercera edició de GameBCN.
El passat 18 de gener els equips seleccionats per a incubar els seus projectes a la incubadora de videojocs GameBcn van iniciar el programa, que suposa una completa formació teoricopràctica de primer nivell, mentoring a les àrees claus, un programa de beques vinculat a la consecució d'objectius, un espai de treball en el Canòdrom, la participació en els esdeveniments més destacats del sector i el suport d'un ecosistema únic de la indústria per a desenvolupadors de videojocs.
La iniciativa, que amb aquesta tercera edició es consolida com la incubadora especialitzada en videojocs del Sud d'Europa, està promoguda per l'Institut Català de les Empreses Culturals (ICEC) del Departament de Cultura, l 'Institut de Cultura de l'Ajuntament de Barcelona i el Canòdrom Parc d'Investigació Creativa.
Amb les dues edicions anteriors sumaran un total de 21 equips els que hauran tingut l'oportunitat de beneficiar-se del programa, com és el cas de LinceWorks, que va llançar amb èxit el seu primer joc, Aragami, de la mà de Sony.
Se sumen ara aquests 5 equips, que pertanyen a les empreses Inverge Studios (Alacant), Titutitech (Barcelona), Giant Fox (Vilanova i la Geltrú), Impressive Entertainment (Barcelona) i ThreeArtMedia (El Salvador).
Com en edicions anteriors, s'ha optat per escollir jocs amb mecàniques diferenciadores, per a plataformes i models de negoci diferents, així com la total disponibilitat dels equips per a incubar a temps complet.
En aquesta edició de GameBCN, la gestió de projectes, el màrqueting i l'analítica de l'usuari tenen un gran pes en el programa formatiu per tal de professionalitzar els seus processos productius i de desenvolupament, a més de dotar als equips d'una visió comercial, orientada al mercat i l'usuari, per així facilitar la sortida al mercat dels seus jocs
Per l'ICEC, GameBCN té un paper fonamental en el desenvolupament de l'ecosistema del videojoc a Catalunya per l'impuls que suposa en aquesta creixent indústria creativa.
Aquesta iniciativa permet a projectes que surten de les universitats catalanes emprendre en el món de l'empresa amb una solidesa professional que els ha de posar més propers a l'èxit i la sostenibilitat.
També han iniciat la seva 2ona edició la incubadora de projectes de cultura digital UPF SatartingLab.
En aquesta ocasió ha seleccionat tres nous projectes: el videojoc d'aventures Be As Me, el curtmetratge interactiu Latentes i l'aplicació per a telèfon mòbil Postfotografia i entorn urbà, ideats i realitzats per alumnes dels graus en Comunicació Audiovisual i en Humanitats de la Universitat Pompeu Fabra, coordinats pel Canòdrom.
La incubadora UPF Starting Lab s'emmarca en un eix estratègic més global que impulsa la Universitat Pompeu Fabra i la Facultat de Comunicació pel que fa la relació i la projecció dels seus alumnes amb el món empresarial i les institucions culturals de la ciutat.
El programa representa un repte important per a les universitats: donar suport i impuls a la relació entre el talent dels estudiants i el món professional per afavorir la seva inserció laboral.